CELEX: 32017D1768
Language: mt
Date: 2017-09-25 00:00:00
Title: Deċiżjoni ta' Implimentazzjoni tal-Kunsill (UE) 2017/1768 tal-25 ta' Settembru 2017 li tawtorizza lir-Repubblika tal-Kroazja tintroduċi miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud

28.9.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 250/71
            
         DEĊIŻJONI TA' IMPLIMENTAZZJONI TAL-KUNSILL (UE) 2017/1768
   tal-25 ta' Settembru 2017
   li tawtorizza lir-Repubblika tal-Kroazja tintroduċi miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Skont il-punt (19) tal-Artikolu 287 tad-Direttiva 2006/112/KE, il-Kroazja tista' teżenta mit-taxxa fuq il-valur miżjud (“VAT”) lil persuni taxxabbli li jkollhom dħul annwali ta' mhux aktar mill-ekwivalenti ta' EUR 35 000 fil-munita nazzjonali bir-rata tal-konverżjoni fil-jum tal-adeżjoni tagħha.
            
         
               (2)
            
            
               B'ittra rreġistrata mal-Kummissjoni fl-20 ta' Diċembru 2016, il-Kroazja talbet awtorizzazzjoni biex tintroduċi miżura speċjali li tidderoga mill-Artikolu 287 tad-Direttiva 2006/112/KE (“il-miżura speċjali”), li tippermettilha, mill-1 ta' Jannar 2018, li teżenta mill-VAT lil persuni taxxabbli li jkollhom dħul annwali ta' mhux aktar mill-ekwivalenti ta' EUR 45 000 fil-munita nazzjonali.
            
         
               (3)
            
            
               Limitu ogħla biex tiġi applikata l-iskema speċjali għall-intrapriżi ż-żgħar huwa miżura ta' simplifikazzjoni, billi dan jista' jnaqqas b'mod sinifikanti l-obbligi tal-VAT għall-intrapriżi ż-żgħar.
            
         
               (4)
            
            
               B'konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li għamlet il-Kroazja, permezz ta' ittra datata t-13 ta' Marzu 2017. B'ittra datata l-14 ta' Marzu 2017, il-Kummissjoni nnotifikat lill-Kroazja li kellha l-informazzjoni kollha meħtieġa biex tikkunsidra t-talba.
            
         
               (5)
            
            
               Mill-informazzjoni li pprovdiet il-Kroazja, potenzjalment, madwar 9 000 persuna taxxabbli jistgħu jagħmlu użu mill-miżura speċjali biex inaqqsu l-obbligi tal-VAT tagħhom kif stipulat fil-Kapitolu 2 tat-Titolu XI tad-Direttiva 2006/112/KE. Dan ser inaqqas ukoll il-piż fuq l-awtorità tat-taxxa u jissimplifika l-ġbir tat-taxxa.
            
         
               (6)
            
            
               Minħabba li l-miżura speċjali ser tirriżulta f'obbligi mnaqqsin tal-VAT għall-intrapriżi ż-żgħar, il-Kroazja għandha tkun awtorizzata li tapplikaha għal perijodu limitat. Il-persuni taxxabbli xorta waħda ser ikunu jistgħu jagħżlu l-arranġamenti normali tal-VAT.
            
         
               (7)
            
            
               Billi l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-intrapriżi ż-żgħar huma soġġetti għal reviżjoni, huwa possibbli li ser tidħol fis-seħħ direttiva li temenda dawk id-dispożizzjonijiet qabel jiskadi l-perijodu ta' validità tad-deroga.
            
         
               (8)
            
            
               Mill-informazzjoni li pprovdiet il-Kroazja, iż-żieda fil-limitu ser ikollha impatt negliġibbli fuq l-ammont globali tad-dħul mit-taxxa miġbur fl-istadju tal-konsum finali.
            
         
               (9)
            
            
               Id-deroga mhu ser ikollha l-ebda impatt fuq ir-riżorsi proprji tal-Unjoni li ġejjin mill-VAT, billi l-Kroazja ser twettaq kalkolu ta' kumpens skont l-Artikolu 6 tar-Regolament tal-Kunsill (KEE, Euratom) Nru 1553/89 (2),
            
         ADOTTA DIN ID-DEĊIŻJONI:
   Artikolu 1
   Permezz ta' deroga mill-punt (19) tal-Artikolu 287 tad-Direttiva 2006/112/KE, il-Kroazja hija awtorizzata li teżenta mill-VAT persuni taxxabbli li d-dħul annwali tagħhom mhuwiex ogħla mill-ekwivalenti ta' EUR 45 000 fil-munita nazzjonali bir-rata tal-konverżjoni fil-jum tal-adeżjoni tagħha.
   Artikolu 2
   Din id-Deċiżjoni għandha tieħu effett fil-jum tan-notifika tagħha.
   Din id-Deċiżjoni għandha tapplika mill-1 ta' Jannar 2018 sal-31 ta' Diċembru 2020, jew sad-dħul fis-seħħ ta' direttiva li temenda l-Artikoli 281 sa 294 tad-Direttiva 2006/112/KE, skont liema data tiġi l-ewwel.
   Artikolu 3
   Din id-Deċiżjoni hija indirizzata lir-Repubblika tal-Kroazja.
   
      Magħmul fi Brussell, il-25 ta' Settembru 2017.
      
         
            Għall-Kunsill
         
         
            Il-President
         
         M. MAASIKAS
      
   
   
      (1)  ĠU L 347, 11.12.2006, p. 1.
   
      (2)  Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).